Վելլիտոն

**Վելլիտոն Սոարես դե Մոռաիս** (, ), բրազիլացի ֆուտբոլիստ, թուրքական «Կայսերիսպոր» ֆուտբոլային ակումբի հարձակվող։

Հանդիսանում է Ռուսաստանի առաջնության 2009 և 2010 թվականների մրցաշրջանների լավագույն ռմբարկուն։ Ռուսաստանի առաջնությունում «գոլ+գոլային փոխանցում» կարգով 2009 թվականի լավագույն ֆուտբոլիստ։ Ընդգրկված է Ռուսաստանի առաջնության պատմության բոլոր ժամանակների լավագույն 25 ռմբարկուների ցուցակում։

## Կարիերա
Վելլիտոնը սկսել է իր խաղային կարիերան Բիրիգուի քաղաքի «Բանդեյրանտե» ֆուտբոլային ակումբում։

### «Գոյաս»
16 տարեկան հասակում Վելլիտոնը դառնում է «Գոյաս» ակումբի ֆուտբոլիստը, որի կազմում հաջող խաղ է ցուցադրում Սան Պաուլոյի երիտասարդական գավաթի խաղարկությունում և հեղինակած 7 գոլերի շնորհիվ դառնում է մրցաշարի լավագույն ռմբարկուն։ Այս ակումբ Վելլիտոնին հրավիրել էր անցյալում հայտնի ֆուտբոլիստ՝ Ժոզե Ֆերնանդո Պոլոցին, ով այդ պահին մարզում էր Գոյասի երիտասարդական կազմը։

#### 2006 թվականի մրցաշրջան
2005 թվականի վերջին Վելլիտոնը կնքելով իր առաջին պրոֆեսիոնալ պայմանագիրը (մինչև 2009 թվականի դեկտեմբերը ժամկետով), սկսում է խաղալ «Գոյասի» հիմնական կազմում։ Պրոֆեսիոնալ մակարդակում անցկացրած իր առաջին՝ «Մինեյրոսի» դեմ պաշտոնական խաղում, Վելլիտոնը մրցակից թիմի պաշտպանի հետ կռվելու համար կարմիր քարտի է արժանանում և հեռացվում է խաղադաշտից, իսկ հետո, արդեն Բրազիլիայի ֆուտբոլային միությունը որակազրկում է հարձակվողին երեք խաղով: Որակազրկումից հետո անցկացրած առաջին խաղում, այս անգամ արդեն «Վիլա Նովայի» դեմ կայացած խաղում, Վելլիտոնը կրկին կռվում է մրցակից թիմի ֆուտբոլիստներից մեկի հետ և կրկին հեռացվում է խաղադաշտից։ Այս հեռացումների համար հետագայում Վելլիտոնը զղջում է։ 2006 թվականի մայիսի 20-ին նա ակումբի կազմում հեղինակում է իր առաջին գոլը. «Ատլետիկո Պարանենսեի» դեմ խաղում, Վելլիտոնը փոխարինում կատարելուց հետո գոլի հեղինակ է դառնում, ինչի շնորհիվ նրա ակումբը այդ խաղում 3-2 հաշվով հաղթանակ է տանում։ Ութ օրից Վելլիտոնը Բրազիլիայի առաջնության շրջանակներում կայացած «Սան-Կաետանոյի» դեմ խաղում դուրս է գալիս խաղադաշտ մեկնարկային կազմի հետ և դառնում է դուբլի հեղինակ։ Նրա կողմից հեղինակված այդ երկու գոլերի շնորհիվ «Գոյասը» կրկին հաղթանակ է տանում (1-2)։ Պրոֆեսիոնալ հարթակում անցկացրած իր առաջին մրցաշրջանում Վելլիտոնը Բրազիլիայի առաջնությունում մասնակցում է 29 հանդիպման և դառնում է 10 գոլի հեղինակ, իսկ «Գոյասը» զբաղեցնում է 8-րդ հորիզոնականը։ Հեռանկարային հարձակվողը այդ մրցաշրջանում նաև աչքի է ընկնում Լիբերտադորեսի գավաթի խաղարկությունում, որտեղ նրա ակումբը հասնում է մինչև 1/8 եզրափակիչ։

«Գոյասում» Վելլիտոնը դառնում է թիմի լավագույն ֆուտբոլիստներից մեկը։ Նա հանդես էր գալիս հարձակման գծի համարյա բոլոր դիրքերում։ Հատկապես հաջող է ստացվում Վելլիտոնի համագործակցությունը թիմի կենտրոնական հարձակվող Սոուզայի հետ, ով մրցաշրջանի վերջում դառնում է Բրազիլիայի առաջնության լավագույն ռմբարկու։ Իր առաջին մրցաշրջանում Վելլիտոնը ընդհանուր առմամբ ցուցադրում է հաջող խաղ։

Մրցաշրջանի ավարտից հետո հարձակվողի ծառայություններով սկսում են հետաքրքրվել մի շարք Բրազիլիայի առաջատար ակումբներ, սակայն Վելլիտոնի երազանքը սահմաններից դուրս խաղալն էր։ Շվեյցարական «Բազելը» ֆուտբոլիստի տրանսֆերի համար առաջարկում է 4 մլն դոլլար, սակայն այդ գումարը բրազիլական ակումբի համար բավականաչափ չէր՝ համաձայնության հասնելու համար.

Կնքելով վարձավճարային պայմանագիր, Վելլիտոնը 2005 թվականի հոկտեմբերի 10-ից մինչև դեկտեմբերի 31-ը հանդես է գալիս «Իտուանո» ակումբի կազմում։

#### 2007 թվականի մրցաշրջան
«Գոյասի» կազմում անցկացրած իր երկրորդ մրցաշրջանում Վելլիտոնը դառնում է թիմի առաջատար հարձակվողը։ Առաջնությունում նա դառնում է 6 գոլի հեղինակ (այդ թվում նաև «Ժուվենտուդեի» դարպասը հեղինակված դուբլը), Գավաթի խաղարկությունում 3 (հաշվված նաև «Բաիյայի» դարպասը հեղինակած նրա դուբլը), իսկ նահանգի առաջնությունում կրկին 6։ Այդ ցուցանիշներով, թիմից հեռանալու պահին նա համարվում էր թիմի լավագույն ռմբարկուն։ 2007 թվականի հուլիսի 25-ին, Բրազիլիայի առաջնության 14-րդ տուրում կայացած «Սանթոսի» դեմ խաղում՝ Վելլիտոնը խաղի 69-րդ րոպեին գոլի հեղինակ է դառնում և թիմի պարգևում է 1:0 հաշվով հաղթանակ։ Այդ խաղը «Գոյասի» կազմում Վելլիտոնի համար վերջինն է դառնում:

Չնայած իր հաջող խաղին՝ Վելլիտոնը չէր հրավիրվում Բրազիլիայի պատանեկան և երիտասարդական հավաքականներ այն պատճառով, որ «Գոյասի» տնօրինությունը չէր թույլատրում ակումբի երիտասարդ ֆուտբոլիստներին հանդես գալ ազգային հավաքականների կազմում։

#### Տրանսֆեր
2007 թվականի հունիսի 6-ին «Գոյասը» ռուսական «Դինամոյի» կողմից առաջարկ է ստանում կապված Վելլիտոնի տեղափոխության հետ. նրանք ակումբին առաջարկում էին 2,2 մլն դոլլար, սակայն առաջարկը «Գոյասին» չի գոհացնում։ Այդ պահին Վելլիտոնի ծառայություններով էր հետաքրքրված նաև Կիևի «Դինամոն»։ Հուլիսի 7-ին հայտնի է դառնում, որ մոսկովյան «Լոկոմոտիվը» Վելլիտոնի տեղափոխության համար 7 մլն եվրոյանոց առաջարկ է արել։ Լուրի իրավացիությունը հաստատում է «Լոկոմոտիվի» նախագահ Յուրի Սյոմինը։ Շուտով արդեն Վելլիտոնի ծառայություններով սկսում է հետաքրքրվել մեկ այլ մոսկովյան ակումբ. «Սպարտակը» առաջարկում էր նրան երկարաժամկետ պայմանագիր։ Հուլիսի 15-ին «Գոյասը» և «Սպարտակը» հայտարարում են իրենց նախնական համաձայնության մասին։ Հուլիսի 17-ին «Լոկոմոտիվը» «Գոյասին» նոր առաջարկ է անում (այս անգամ արդեն առաջարկելով մեկ միլիոնով ավելի գումար): Սակայն հետո «Լոկոմոտիվը» հրաժարվում է շարունակել գործարքը՝ նախընտրելով գնել նիգերացի Պիտեր Օդեմվինգիեին, ով Սյոմինի կարծիքով ավելի պատրաստ էր Ռուսաստանում հանդես գալուն։ Շուտով Վելլիտոնի համար մղվող պայքարին են միանում նաև ֆրանսիական «Սենտ Էտիենը» և շվեյցարական «Բազելը»։

Հուլիսի 31-ին՝ Գերմանիայում բուժզննում անցնելուց հետո, Վելլիտոնը, 5 տարի ժամկետով պայմանագիր կնքելով, դառնում է «Սպարտակի» ֆուտբոլիստը։ Նրա համար նշանակված էր տարեկան 600 հազար եվրո աշխատավարձ, իսկ գործարքը արժեցել էր 6 մլն եվրո՝ գումարած 2 մլն եվրո բոնուս այն դեպքում, եթե նրա խաղը թիմի կազմում գոհացնող ստացվեր։ Վելլիտոնի «Սպարտակ» տեղափոխվելու գլխավոր պատճառներից մեկը այն էր, որ մոսկովյան ակումբը ուներ Չեմպիոնների Լիգայում հանդես գալու հնարավորություն։

### «Սպարտակ»
«Սպարտակը» երկար ժամանակ լինելով Ռոման Պավլյուչենկոյի հարձակվողական զույգի փնտրտուկների մեջ, շուրջ կես տարի հետևում էր Վելլիտոնի խաղին։ Ակումբի գլխավոր շարժառիթը Վելլիտոնին գնելու հարցում այն էր, որ հարձակվողը ունակ էր ինքնուրույն գոլային պահեր ստեղծել և դառնալ գոլի հեղինակ։ 2007 թվականի օգոստոսի 1-ին Վելլիտոնը դառնում է «Սպարտակի» ֆուտբոլիստ։ Ակումբում նա ստանում է 11 համարի մարզաշապիկը, որը համարվում էր նրա սիրելին, չնայած այն բանին, որ ավելի վաղ նա միշտ հանդես էր եկել 7 համարի մարզաշապիկի ներքո։ Շնորհանդես ժամանակ Վելլիտոնը ասում է.

#### 2007 թվականի մրցաշրջան
230px|մինի|Վելլիտոնը «Սպարտակի» կազմում՝ 2007 թվականի մրցաշրջանում
«Սպարտակի» կազմում Վելլիտոնը մասնակցում է իր առաջին պաշտոնական հանդիպմանը օգոստոսի 5-ին։ Այդ խաղը Ռուսաստանի առաջնության 19-րդ տուրում կայացած «Տոմի» դեմ խաղն էր, որում «Սպարտակը» 3-2 հաշվով հաղթանակ է տանում։

Բրազիլացու երկրորդ, առաջնության 20-րդ տուրի շրջանակներում կայացած խաղը ուշագրավ է դառնում իր «ոչ մաքուր» կողմերով։ «Սպարտակի» երկրպագուների կողմից հանդիպման ընթացքում վեր է բարձրացվում ռասիստական բովանդակություն ունեցող պաստառ. «11 համարը Տիխոնովինն է - Monkey Go Home (Կապիկ, գնա տուն)»։ Ակումբի տնորինությունը հայտարարում է, որ նմանատիպ պաստառները խայտառակում են «Սպարտակին», ռուսական ֆուտբոլը և Ռուսաստանը։ Երկրպագուների մի մասը հայտնում են ֆուտբոլիստին ուղղված իրենց ներողությունը հաջորդ խաղում Վելլիտոնի մարզաշապիկներով խաղադաշտ ներկայանալով։ Արդեն հաջորդ խաղում, որում «Սպարտակը» Չեմպիոնների Լիգայի ընտրական փուլի շրջանակներում մրցում էր շոտլանդական «Սելտիկի» հետ, երկրպագուները հագնում են 11 համարի մարզաշապիկներ՝ Վելլիտոնի նկարներով և պաստառներ են բարձրացնում որոնց վրա գրված էր. «Բարի գալուստ „Սպարտակ“! Բարի գալուստ Եվրոպա»։ Երկրպագուների կողմից կատարված քայլը Վելլիտոնին շատ է վոգևորում։ Օգոստոսի 17-ին «Սպարտակը» 70 700 000 դոլլարի չափով ապահովագրում է Վելլիտոնին։ Այդ գումարը պետք է փոխհատուցվեր այն դեպքերում, երբ ֆուտբոլիստը ստանար վնասվածք, կորցներ աշխատունակությունը և դժբախտ պատահարի առջև կանգներ։

Ռուսաստանի առաջնությունում Վելլիտոնը հեղինակում է իր առաջին գոլը 2007 թվականի օգոստոսի 25-ին «Ռուբինի» դեմ կայացած խաղում։ Այդ գոլը դառնում է նաև առաջին հեղինակվածը Ռուսաստանի առաջնության շրջանակներում ակումբի կողմից Կազանում։ Առաջնության 23-րդ տուրում «ԲԿՄԱ»-ի դեմ կայացած խաղում Վելլիտոնը վնասվածք է ստանում և բաց թողնում շուրջ մեկ ամիս։ Իր հարկադրված արձակուրդը ֆուտբոլիստն իր խաղընկերներ Ժեդերի և Մոցարտի հետ անցկացնում է Բրազիլիայում, որտեղ էլ և ստանում է անհրաժեշտ բուժօգնությունը։

#### 2008 թվականի մրցաշրջան
180px|մինի|ձախից|Վելլիտոնը «Սպարտակի» կազմում` 2008 թվականի մրցաշրջանում
2008 թվականի մրցաշրջանի սկզբում Վելլիտոնը «Սպարտակի» կազմում անցկացրած 10 խաղերում դառնում է 6 գոլի հեղինակ, ընդ որում բոլորը հեղինակում է որպես թիմի եզրային հարձակվող։ «Խիմկիի» դեմ խաղում Վելլիտոնը վիճաբանության մեջ է մտնում հանդիպման գլխավոր մրցավար Իգոր Եգորովի հետ, որից հետո արժանանում է դեղին քարտի։

Վելլիտոնի խաղը և պահվածքը դուր չի գալիս «Սպարտակի» թիմի ավագ Եգոր Տիտովին, ով «Խիմկիի» դեմ խաղից հետո ասում է. «Մի մտածեք, որ թիմում Վելլիտոնի վատ պահվածքը աննկատ է մնում։ «Խիմկիի» դեմ խաղից հետո նրա հետ շատ խիստ խոսեցին»։ Տիտովը նաև անդրադարձել էր Վելլիտոնի ռուսերեն սովորել չցանկանալու որոշմանը։

Մայիսին Վելլիտոնը կրկին վնասվածք է ստանում։ Նա ուղևորվում է հայրենի Բրազիլիա, որտեղ՝ Սան Պաուլո քաղաքում ստանում է իրեն անհրաժեշտ բուժօգնությունը։ Ապաքինվելուց հետո նա թիմի կազմ է վերադառնում հունիսի 25-ին։ Օգոստոսի սկզբին նա սկսում է մանսակցել մարզումներին, սակայն հետո կրկին նույն վնասվածքի առաջացման պատճառով արդեն տեղափոխվում է Գերմանիա, որտեղ էլ վիրահատվում է։ Սեպտեմբերին Վելլիտոնը Մյունխենում ստանում է երկրորդ վիրահատությունը, որի պատճառ հանդիսացած վնասվածքը նա ստացել էր Գերմանիայում ունեցած իր առաջին վիրահատությունից հետո։ Արդյունքում 2008 թվականի մրցաշրջանում Վելլիտոնը այլևս խաղադաշտ դուրս չի գալիս։ Դեկտեմբերին բրազիլացին սկսում է մարզվել անհատական ծրագրով, իսկ ամսվա միջնամասում՝ ամբողջովին ապաքինվում է։

#### 2009 թվականի մրցաշրջան
Փետրվարին Վելլիտոնը վնասվածքից ամբողջովին ապաքինված, կրկին առողջական անհանգստություն է զգում, ինչի նպատակով նորից ուղևորվում է Գերմանիա, սակայն հետազոտության արդյունքում նրա մոտ ինչ-որ խնդիր չի հայտնաբերվում։

2009 թվականի Ռուսաստանի առաջնության երրորդ տուրի շրջանակներում կայացած «Սպարտակ-Նալչիկի» դեմ խաղում, Վելլիտոնը հեղինակում է վնասվածքներից ապաքինվելուց հետո իր առաջին գոլը: 6-րդ տուրում նա արդեն գրավում է նախորդ մրցաշրջանի չեմպիոն «Ռուբինի» դարպասը, իսկ «Սպարտակը» հաղթում է 2-0 հաշվով։ Մայիսի 11-ին Վելլիտոնը Ռուսաստանի առաջնությունում ձևակերպում է իր առաջին դուբլը. «Սատուրնի» դեմ խաղում բրազիլացին երկու գոլի հեղինակ է դառնում։ Ընդհանուր հաշվարկով Վելլիտոնը, առաջնության առաջին կեսում մասնակցելով 15 հանդիպման, դառնում է 8 գոլի հեղինակ։ Ֆուտբոլիստի բարձր գոլային արդյունավետության պատճառն էր ոչ միայն իր տաղանդը, այլ նաև իրեն փոխանցումներ կատարող Ալեքսը։ Հունիսին «Սպարտակը» առաջարկում է Վելլիտոնին ընդունել Ռուսաստանի քաղաքացիությունը, սակայն բրազիլացին ժամանակ է խնդրում այդպիսի քայլ կատարելու շուրջ մտածելու համար։ Հուլիսի 31-ին Վելլիտոնը երկարաձգում է «Սպարտակի» հետ ունեցած իր պայմանագրի ժամկետը։

Օգոստոսի 8-ին Վելլիտոնը հեղինակում է իր կարիերայի առաջին հետ-տրիկը. նա երեք գոլ է հեղինակում «Սպարտակ-Նալչիկի» դարպասը և ընդ որում գոլերից մեկը խփում է 11 մետրանոց հարվածից, որը դառնում է նրա առաջին 11 մետրանոցի իրացումը ակումբի կազմում։ Ռուսաստանի առաջնության 21-րդ տուրում մոսկովյան «Դինամոյի» դեմ խաղում, Վելլիտոնը մրցակից թիմի դարպասապահ Վլադիմիր Գաբուլովի հետ բախման արդյունքում դիմային վնասվածք է հասցնում վերջինիս, ինչի համար արժանանում է դեղին քարտի։ Բրազիլացին ներողություն է խնդրում Գաբուլովից և ասում, որ իր գործելակերպի մեջ միտումնավոր ինչ-որ բան չկար։ ՌՖՄ-ը արդարացնելով Վելլիտոնին՝ չի նշանակում որակազրկման ժամկետ։

2009 թվականի հոկտեմբերին «Սովետսկի սպորտ» օրաթերթի հետ հարցազրույցի ժամանակ Վելլիտոնը հայտնում է Ռուսաստանի հավաքականի կազմում հանդես գալու և Ռուսաստանի քաղաքացիությունը ընդունելու իր ցանկության մասին։ Չնայած այս հայտարարության, Վելլիտոնը առաջվա պես նաև ցանկություն ուներ Բրազիլիայի ազգային հավաքականի կազմում հանդես գալ։ Ռուսաստանի հավաքականի թմավագ Անդրեյ Արշավինը Վելլիտոնի հայտարարություններին որպես արձագանք ասում է, որ դեմ է նրա հավաքական հրավիրվելուն։

Հոկտեմբերի 24-ին առաջնության 26-րդ տուրում «Խիմկիի» դեմ կայացած խաղում Վելլիտոնը դուբլ է ձևակերպում և այդպիսով կրկնում է Անդրեյ Տիխոնովի ռեկորդը կապված «Սպարտակի» կազմում մրցաշրջանի ընթացքում ամենաշատ քանակությամբ գոլեր հեղինակելու հետ (19 գոլ)։ Հաջորդ տուրում, «Ռոստովի» դարպասը գրավելով բրազիլացին գերազանցում է այդ արդյունքը։ Մրցաշրջանի վերջնական արդյունքներով Վելլիտոնը մասնակցում է 28 հանդիպման և դառնում է 21 գոլի հեղինակ։ Նման ցուցանիշների շնորհիվ նա արժանանում է առաջնության լավագույն ռմբարկու կոչումին և գերազանցում է լեգեոներների կողմից հեղինակված նախկին ռմբարկուական ռեկորդը. նրան հաջողվում է գերազանցել հայրենակից Վագներ Լավի ռեկորդը։ Հաջող մրցաշրջանից հետո Վելլիտոնը պատմում է իր երազանքների մասին.

Դեկտեմբերի սկզբին Վելլիտոնի ծառայություններով է սկսում հետաքրքրվել լոնդոնի «Տոտենհեմը», որը ցանկանում էր փոխանակել բրազիլացուն ռուս հարձակվող Ռոման Պավլյուչենկոյի հետ, ով այլևս անգլիական ակումբի հիմնական կազմում չէր հայտավորվում։

#### 2010 թվականի մրցաշրջան
2010 թվականին Վելլիտոնը խփում է նոր մրցաշրջանի շրջանակներում իր առաջին գոլը. մարտի 21-ին նա գրավում է «Զենիթի» դարպասը, որի շնորհիվ նրանք խուսափում են պարտությունից և խաղը ավարտվում է 1-1 հաշվով։ Հաջորդ՝ «Լոկոմոտիվի» դեմ խաղում Վելլիտոնը վնասվածք է ստանում և փոխարինվում է։ Պարզվում է, որ բրազիլացին ստիպված է լինելու բաց թողնել 3 շաբաթ։ Չնայած այդ «պարզմանը», հաջորդ խաղում նա դուրս է գալիս խաղադաշտ «Տոմի» դեմ խաղում և դառնում է գոլի հեղինակ։ Այդ գոլի շնորհիվ Վելլիտոնը դառնում է «Սպարտակի» պատմության մեջ ամենաարդյունավետ արտասհամանցի հարձակվողը և գերազանցում է իր բոլոր նախորդների ցուցանիշները։ Մայիսի 6-ին Վելլիտոնը «Անժիի» դեմ խաղում դուբլի հեղինակ է դառնում և Ռուսաստանի առաջնության ռմբարկուական ցուցակում զբաղեցնում է առաջին հորիզոնականը։ Մայիսի 10-ին, «Ալանիայի» դեմ խաղում Վելլիտոնը մեկ գոլի հեղինակ է դառնում և ձախողում է 11 մետրանոց հարվածի իրացումը. ակումբը այդ խաղում պարտվում է 2-5 հաշվով։

Հուլիսի 14-ին, Ռուսաստանի գավաթի խաղարկության շրջանակներում կայացած «Մետալուրգի» դեմ խաղում Վելլիտոնը ստանում է իր հերթական վնասվածքը, ինչի պատճառով բաց է թողնում 3 շավաթ։ Միայն օգոստոսի 1-ին, «ԲԿՄԱ»-ի դեմ կայացած խաղում է նա կարողանում վերադառնալ թիմի կազմ։ Օգոստոսի 15-ին «Լոկոմոտիվի» դեմ կայացած խաղում նա հետ-տրիկ է ձևակերպում, ինչի շնորհիվ դառնում է առաջին ֆուտբոլիստը, որին Ռուսաստանի գավաթի խաղարկության շրջանակներում երբևէ հաջողվել է երեք գոլ հեղինակել մեկ խաղում. խաղում «Սպարտակը» հաղթում է 3-2 հաշվով։ Այդ խաղում Վելլիտոնը նաև գերազանցում է «Սպարտակի» կազմում հանդես եկած բոլոր արտասահմանցի ֆուտբոլիստների արդյունավետության ռեկորդները։ Հաջորդ՝ օգոստոսի 21-ին կայացած «Տոմի» դեմ խաղում բրազիլացին կրկին հետ-տրիկի հեղինակ է դառնում, ընդ որում դրա համար նրան պահանջվում է ընդամենը 6 րոպե։ Նրա կողմից հեղինակված այդ հետ-տրիկը «Սպարտակի» պատմության մեջ գրանցված ամենաարագն է դառնում։
[250px|մինի|ձախից|Վելլիտոնը «[Չելսի (ֆուտբոլային ակումբ)|Չելսիի» դեմ խաղում]]
Օգոստոսի 23-ին տարածվում է լուր, ըստ որի իսպանական «Մալյորկան» ցանկանում է վարձավճարով իր կազմում տեսնել Վելլիտոնին, սակայն «Սպարտակի» մարզիչ Վալերի Կարպինը վստահ էր, որ «Մալյորկան» չի կարողանա գնել Վելլիտոնին ֆինասական խնդիրների պատճառով։ Սեպտեմբերի 11-ին Վելլիտոնը դառնում է երկու գոլի հեղինակ և այդպիսով հաղթանակ է պարգևում իր թիմին՝ «Սատուրնի» դեմ կայացած խաղում։ Սեպտեմբերի 28-ին Չեմպիոնների Լիգայի շրջանակներում կայացած «Ժիլինայի» դեմ խաղում Վելլիտոնը կրկին վնասվածք է ստանում և կրկին դուրս է մնում թիմի կազմից 3 շաբաթով։ Հոկտեմբերի 15-ին նա վերադառնում է թիմի կազմ և մասնակցելով «Ալանիայի» դեմ խաղին՝ դառնում է գոլի հեղինակ. ավելի ուշ այդ գոլը գրանցում են «Ալանիայի» պաշտպանի անվան տակ որպես՝ ինքնագոլ։ Հոկտեմբերի 30-ին, «Ռոստովի» դեմ խաղում Վելլիտոնը խփում է 2010 թվականի Ռուսաստանի առաջնության շրջանակների իր հերթական գոլը։ Նոյեմբերի 23-ին Չեմպիոնների Լիգայի շրջանակներում կայացած ֆրանսիական «Մարսելի» դեմ խաղում Վելլիտոնը խաղային իրավիճակում Սուլեյման Դիավարայի նկատմամբ կոպիտ խաղ ցուցադրելու պատճառով՝ արժանանում է կարմիր քարտի և հեռացվում է խաղադաշտից։

Մրցաշրջանի արդյունքներով Վելլիտոնը իր հեղինակած 19 գոլերի շնորհիվ դառնում է Ռուսաստանի առաջնության լավագույն ռմբարկու, «գոլ+գոլային» փոխանցում հաշվարկներով զբաղեցնում է երկրորդ հորիզոնականը, իսկ «Սպարտակը» ավարտում է մրցաշրջանը մրցաշարային աղյուսակի չորրորդ հորիզոնականը զբաղեցրած։

#### 2011 թվականի մրցաշրջան
2011-2012 թվականների մրցաշրջանի սկիզբը Վելլիտոնը բաց է թողնում կրնկի վնասվածքի պատճառով։ Մարտի 17-ին Եվրոպայի լիգայի փլեյ-օֆֆ փուլի շրջանակներում կայացած հոլանդական «Այաքսի» դեմ պատասխան խաղում Վելլիտոնը հեղինակում է նոր մրցաշրջանի իր առաջին գոլը։ Մարտի 21-ին Ռուսաստանի առաջնության երկրորդ տուրում կայացած «Վոլգայի» դեմ խաղում նա արդեն հեղինակում է իր առաջին գոլը Ռուսաստանի առաջնության 2011 թվականի առաջնությունում։ Մարտի 25-ին հարձակվողը կրկին վնասվածք է ստանում։ Ապրիլի 24-ին Վելլիտոնը իր կարիերայում առաջին անգամ դուրս է գալիս խաղադաշտ որպես «Սպարտակի» թիմի ավագ։ Ապրիլի 30-ին բրազիլացին ստանում է իր հերթական վնասվածքը։

Մայիսին Վելլիտոնով և նրա խաղընկեր Իբսոնով սկսում է հետաքրքրվել Կազանի «Ռուբինը»։ Բրազիլացի հարձակվողով հետաքրքրված էր նաև գերմանական «Վոլֆսբուրգը»։

Հունիսի 18-ին բրազիլացին վերադառնում է թիմի կազմ մոսկովյան «Լոկոմոտիվի» դեմ կայացած խաղում և կարողանում է վաստակել մրցակցի դարպասապահի հեռացումը։ Խաղային պահերից մեկում բրազիլացին չի կարողանում նաև գրավել մրցակից թիմի բաց դարպասը։ Հունիսի 26-ին երկարատև ընդմիջումից հետո, Վելլիտոնը աչքի է ընկնում «Ռոստովի» դեմ կայացած խաղում։ Հուլիսի 17-ին Ռուսաստանի գավաթի խաղարկության շրջանակներում կայացած «Իստրայի» դեմ խաղում Վելլիտոնը կարողանում է նպատակին հասցնել թիմակից Դմիտրի Կոմբարովի փոխանցումը։ Օգոստոսի 28-ին «ԲԿՄԱ»-ի դեմ դերբիում Վելլիտոնը գոլի հեղինակ է դառնում, ինչպես նաև խաղային իրավիճակներից մեկում տեղի ունեցած մրցակցի դարպասապահ Իգոր Ակինֆևի հետ բախման արդյունքում՝ վնասվածք է հասցնում վերջինիս, որն էլ բաց է թողնում շուրջ կես տարի։ Սեպտեմբերի 2-ին երկրպագուները արժանացնում են Վելլիտոնին «Ոսկե վարազ» մրցանակին՝ որպես 2010 թվականի «Սպարտակի» լավագույն ֆուտբոլիստ։ Սեպտեմբերի 7-ին հայտնի է դառնում, որ Վելլիտոնը որակազրկված է վեց խաղով։ Անձամբ ֆուտբոլիստը ասել է.

«Սպարտակը» բողոքարկում է ՌՖՄ-յան որոշումը, ինչի շնորհիվ որակազրկման ժամկետը 6 խաղից փոփոխվում է 3-ի։ Հարկադրված բացակայության ժամանակ բրազիլացին հանդես է գալիս «Սպարտակի» երկրորդ թիմի կազմում, որտեղ հենց իր առաջին խաղում մրցակից թիմի դարպասապահի ձեռքին կանգնելու համար արժանանում է կարմիր քարտի. անձամբ տուժող դարպասապահը ասում է, որ հարձակվողը չպետք է հեռացվեր և տեղեկացնում է, որ Վելլիտոնը ներողություն է խնդրել մեկ անգամ խաղադաշտում և մեկ անգամ էլ հանդերձարանում։ Որակազրկման ժամկետի ավարտից հետո Վելլիտոնը մասնակցում է «Զենիթի» դեմ խաղին, որը ավարտվում է ոչ-ոքիով։ Հոկտեմբերի 23-ին Վելլիտոնը ստանում է մեջքի վնասվածք։

Դեկտեմբերին հարձակվողի ծառայություններով սկսում է հետաքրքրվել թուրքական «Ֆեներբահչեն»։ Իսկ Ձմռանը բրազիլացի ֆուտբոլիստով սկսում են հետաքրքրվել անգլիական «Լիվերպուլը» և «Արսենալը», իտալական «Ֆիորենտիան» և Դորտմունդի «Բորուսիան»։ Մարտի 19-ին կայացած «ԲԿՄԱ»-ի դեմ խաղում Վելլիտոնը մրցակից թիմի պաշտպան Վասիլի Բերեզուցկու հետ բախման արդյունքում վնասվածք է ստանում, ինչի պատճառով բաց է թողնում մրցաշրջանի մնացած մասը։

### «Գրեմիո» և «Կորիտիբա»
2013 թվականի փետրվարի 6-ին Վելլիտոնը կնքելով մեկ տարի ժամկետ ունեցող վարձավճարային պայմանագիր դառնում է բրազիլական «Գրեմիոյի» ֆուտբոլիստը։ Ֆուտբոլիստը Լիբերտադորեսի գավաթի խաղարկության շրջանակներում մասնակցում է 5 հանդիպման՝ ընդհանուր հաշվարկով անցկացնելով 60 րոպե։

2013 թվականի հուլիսին ֆուտբոլիստը տեղափոխվում է ակումբի երկրորդ թիմի կազմ։ Տեղափոխման պատճառն է դառնում ակումբի նախագահի որոշումը. «Մենք ուսումնասիրել ենք ֆուտբոլիստների ելույթները և կայացրել ենք այս որոշումը»։ Ակումբի նախագահը անհրաժեշտ է համարում հարձակվողի տեղափոխությունը։ Դրանից բացի նախագահի պատճառներից մեկը այն էր, որ Վելլիտոնը ակումբի կազմում ամենաշատ վարձատրվողն էր և նրա տեղափոխությունը լուծում էր ակումբի մի շարք ֆինանասական խնդիրներ։

### «Սան Պաուլո»
2013 թվականի օգոստոսի 23-ին հարձակվողը մինչև հունվար ժամկետով վարձավճարային պայմանագիր է կնքում և դառնում «Սան Պաուլո» ակումբի ֆուտբոլիստ։ Թիմի կազմում հանդես գալով մինչև ժամկետով նշված ժամանակահատվածը՝ ակումբի տնօրինությունը որոշում է չերկարաձգել Վելլիտոնի հետ ունեցած պայմանագրի ժամկետը։

### «Սելտա»
2014 թվականի հունվարի 31-ին «Սպարտակը» և իսպանական «Սելտան» ընդհանուր հայտարարի են հասնում Վելլիտոնի տեղափոխության հետ կապված հարցի շուրջ. կնքվում է մեկ տարի ժամկետով վարձավճարային պայմանագիր։ Ֆուտբոլիստի վարձավճարի արժեքը կազմում 200 հազար եվրո։ Իսպանական ակումբի կազմում բրազիլացին մասնակցում է ընդամենը մեկ հանդիպման։ Այդ խաղը «Էլչեի» դեմ խաղն էր, որին Վելլիտոնը մասնակցում է հանդիպման 87-րդ րոպեին փոխարինում կատարելով։

### «Մերսին Իդմանյուդրու»
2014 թվականի օգոստոսի 20-ին «Սպարտակը» և թուրքական «Մերսին Իդմանյուրդուն» համաձայնության են հասնում Վելլիտոնի տեղափոխության հարցում։ Տրանսֆերի համար «Սպարտակը» ստանում է 1 մլն եվրո։ 2014-2015 թվականների մրցաշրջանում Վելլիտոնին հաջողվում է հեղինակել 13 գոլ։

2015-16 մրցաշրջանում Վելլիտոնը չնայած ակումբի անհաջող մեկնարկի՝ երկու իրար հաջորդող խաղերում դառնում է գոլի հեղինակ. հարձակվողը գոլերի հեղինակ է դառնում «Կայսերիսպորի» և «Գալաթասարայի» դեմ կայացած խաղերում։ Մրցաշրջանի միջնամասում բրազիլացին կրկնում է այդ հաջողությունը. այս անգամ նրա «զոհերն» են դառնում «Էսկիշեհիրսպորը» և «Ցայկուր Ռիզեսպորը»։ Մրցաշրջանի վերջում Վելլիտոնը վնասվածք է ստանում, իսկ ակումբը դուրս է թռչում բարձրագույն դիվիզիոնից։

### «Կայսերիսպոր»
2016 թվականի հուլիսի 1-ին Վելլիտոնը կնքելով երկու տարի ժամկետ ունեցող պայմանագիր դառնում է «Կայսերիսպորի» ֆուտբոլիստը։

## Անձնական կյանք
Վելլիտոնի մոր անունը Իոլանդա է, ում պատվին ֆուտբոլիստը ձախ ձեռքի վրա դաջվածք ունի։

Վելլիտոնը ամուսնացել է 16 տարեկան հասակում. կնոջ անունը Մոնիկա է։ Զույգը ծանոթացել է 2002 թվականին՝ իրենց ընդհանուր ընկերոջ ծննդյան օրը։ Հարսնացուի պատվին Վելլիտոնն արել է իր երկրորդ դաջվածքը՝ աջ ուսին։ 2007 թվականի հուլիսի 28-ին ծնվում է զույգի առաջնեկը, ում անունը Կայու է։ Որդու պատվին Վելլիտոնը կրկին դաջվածք է անում։ 2007 թվականի սեպտեմբերին բրազիլացու կինը որդու հետ տեղափոխվում են Ռուսաստան։ Իսկ 2009 թվականի աշնանը կինը լքում է Վելլիտոնին և վերադառնում հայրենի Բրազիլիա։

Կնոջ հայրենիք վերադառնալուց հետո Վելլիտոնը սիրավեպ է ունենում Վիկտորյա Բոնյայի հետ, ում հենց իրենց հանդիպման առաջին օրը Վելլիտոնը ամուսնության առաջարկ է անում, սակայն Վիկտորյան ընդունում է այդ ամենը որպես կատակ։ Վիկտորիայի կարծիքով «Սպարտակի» գլխավոր մարզիչ Վալերի Կարպինը դեմ է եղել իրենց հարաբերություններին. մարզիչը աղջկա մասին բացասականապես էր արտահայտվում և չափից դուրս շատ էր խառնվում հարձակվողի անձնական կյանքին։

Ազատ ժամանակ Վելլիտոնը սիրում է համակարգչային խաղեր խաղալ։

## Ձեռքբերումներ
### Ակումբային

** «Գոյաս»**
* Գոյաս նահանգի չեմպիոն (1) – 2006

** «Սպարտակ»**
* Ռուսաստանի առաջնության արծաթե մեդալակիր (3) – 2007, 2009, 2012

### Անձնական
* Ռուսաստանի առաջնության մրցաշրջանի լավագույն ռմբարկու (2)  – 2009 (21 գոլ), 2010 (19 գոլ)
* «Գոլ+գոլային փոխանցում» հաշվարկներով Ռուսաստանի առաջնության լավագույն ֆուտբոլիստ  – 2009 (21 գոլ և 3 գոլային փոխանցում)
* Ընդգրկվել է Ռուսաստանի առաջնության մրցաշրջանի լավագույն 33 ֆուտբոլիստների ցուցակ – № 1 (2009), № 2 (2010)

## Ծանոթագրություններ




## Արտաքին հղումներ
* Ֆուտբոլիստի էջը «Սպարտակ» (Մոսկվա) ֆուտբոլային ակումբի պաշտոնական կայքում
* Վելլիտոնի վիճակագրությունը «Սպարտակի» կազմում
* Վելլիտոնի խաղերի վիճակագրությունը Բրազիլիայի առաջնության և գավաթի խաղարկության շրջանակներում
* 

Կատեգորիա:Բրազիլացի ֆուտբոլիստներ
Կատեգորիա:Թուրքական Սուպերլիգայի ֆուտբոլիստներ
Կատեգորիա:Լա Լիգայի ֆուտբոլիստներ
Կատեգորիա:Ռուսաստանի Պրեմիեր Լիգայի խաղացողներ
Կատեգորիա:Սան Պաուլոյի ֆուտբոլիստներ
Կատեգորիա:Սելտա Վիգոյի ֆուտբոլիստներ
Կատեգորիա:Սպարտակ Մոսկվայի ֆուտբոլիստներ
Կատեգորիա:Տղամարդկանց ֆուտբոլի հարձակվողներ